作者:戴公懷
標題:奉和郎中游仙山四瀑泉兼寄李吏部包秘監趙婺州齊處州
內容:今日永嘉守，複追山水遊。因尋莽蒼野，遂得軒轅丘。訪古事難究，覽新情屢周。溪垂綠筱暗，巖度白雲幽。過石奇不盡，出林香更浮。憑高擁虎節，搏險窺龍湫。淙潈瀉三四，奔騰千萬秋。寒驚殷雷動，暑駭繁霜流。沫濺群鳥外，光搖數峰頭。叢崖散滴瀝，近谷藏颼飀。況此特形勝，自餘非等儔。靈光掩五嶽，仙氣均十洲。書以謝群彥，永將敘徽猷。當思共攀陟，東南看鬥牛。